Hele ugen har SOS Dansk Autohjælp haft ekstra travlt på grund af sne og kulde.

Det har været en ekstra travl uge i hele landet for dem, der trækker vores biler fri og sætter dem i gang, og især nordjyderne har været ramt problemer på grund af sne og fygning. I løbet af ugen har der i alt været 605 assistancer, 113 fritrækninger og 155 gange starthjælp. Og der ligger stadig masser af sne, som fyger ind over vejene og lægger sig i driver. Derfor har det været svært at komme frem, og vil også være det fortsat. Især de bilister, der kører lidt for tidligt ud på de mindre veje, rammes af problemer. - Mandag morgen startede vi klokken 03.42, hvor en mand ville på arbejde, men kun kom få hundrede meter hjemmefra, før han sad fast, siger Jørn Simonsen, der er stationsleder i Brovst. Han fortæller, at folk glemmer at tjekke, om der er blevet ryddet, før de kører ud, og at de derfor ikke når langt, før de må tilkalde hjælp. I alt har 6500 bilister fået hjælp i løbet af ugen fra SOS Dansk Autohjælp, og ud af dem var 1985 ikke engang nået ud af indkørslen - deres biler kunne nemlig ikke starte.